Smolensko operacija
Smolensko operacija − Raudonosios armijos Vakarų ir Kalinino frontų puolamoji operacija 1943 m. rugpjūčio 7 d. − spalio 2 d., per Antrąjį pasaulinį karą. Vakarų ir Kalinino frontai (vadai Vasilijus Danilovičius Sokolovskis ir A. I. Jeriomenka (Андрей Иванович Ерёменко) pralaužė Vokietijos armijų grupės „Centras“ (vadas G. fon Kliugė) gynybą 400 km fronte, sutriuškino 7 divizijas, 14 divizijų padarė didelių nuostolių, prasiveržė į vakarus 200–250 km, užėmė Smolensko sritį, dalį Kalinino srities ir Baltarusijos rajonų. Smolensko operacija padėjo Raudonajai armijai sėkmingai baigti kontrpuolimą Kursko mūšyje.